Muutettu ehdotus Euroopan parlamentin ja neuvoston päätös kulttuuri 2000 -ohjelman perustamisesta 14 päivänä helmikuuta 2000 tehdyn päätöksen N:o 508/2000/EY muuttamisesta /* KOM/2004/0079 lopull. - COD 2003/0076 */





Muutettu ehdotus EUROOPAN PARLAMENTIN JA NEUVOSTON PÄÄTÖS Kulttuuri 2000 -ohjelman perustamisesta 14 päivänä helmikuuta 2000 tehdyn päätöksen N:o 508/2000/EY muuttamisesta (komission EY:n perustamissopimuksen 250 (2) artiklan nojalla esittämä) 2003/0076 (COD) Muutettu ehdotus EUROOPAN PARLAMENTIN JA NEUVOSTON PÄÄTÖS Kulttuuri 2000 -ohjelman perustamisesta 14 päivänä helmikuuta 2000 tehdyn päätöksen N:o 508/2000/EY muuttamisesta 1. Taustaa Ehdotus toimitettu neuvostolle ja Euroopan parlamentille (KOM 2003 (187) - 2003/0076 (COD)): 16. huhtikuuta 2003. Alueiden komitean lausunto: 9. lokakuuta 2003. Euroopan parlamentin lausunto ensimmäisessä käsittelyssä: 16. joulukuuta 2003. 2. Komission ehdotuksen tavoitteet Euroopan parlamentti ja neuvosto hyväksyivät Kulttuuri 2000 -ohjelman helmikuussa 2000 viideksi vuodeksi, ja ohjelma päättyy 31. joulukuuta 2004. Tämän päätösehdotuksen tarkoituksena on jatkaa ohjelman kestoa kahdella vuodella sitä muuttamatta (2005-2006). Näiksi kahdeksi vuodeksi ehdotetaan 69,5 miljoonan euron kokonaisbudjettia, kun toiminta-alueena on 25 jäsenvaltion unioni. Tämä summa lisätään nykyisiin 167 miljoonaan euroon. 3. Komission kanta Euroopan parlamentin tarkistuksiin Täysistunnossa tehtiin kaksi tarkistusta. Tarkistuksella 1 lisätään uusi johdanto-osan 3 a kappale, jonka mukaan rahoitusnäkymien tarkistaminen laajentumista silmällä pitäen sisältää otsakkeen 3 enimmäismäärän korottamisen, ja lainsäädäntövallan käyttäjän on noudatettava tätä enimmäismäärää nykyisiä ohjelmia jatkaessaan. Tarkistuksella 2 lisätään uusi johdanto-osan 3 b kappale, jonka mukaan on tärkeää, että komissio toimittaa kattavan ja yksityiskohtaisen arviointikertomuksen Kulttuuri 2000 -ohjelmasta 31 päivään joulukuuta 2005 mennessä, jotta Euroopan parlamentti ja neuvosto voivat käsitellä ehdotusta yhteisön kulttuurialan uudeksi puiteohjelmaksi, jota on tarkoitus esittää vuonna 2004 ja jonka on tarkoitus käynnistyä vuonna 2007. 3.1. Tarkistus, jonka komissio hyväksyy kokonaisuudessaan Kompromissiratkaisuun pääsemiseksi komissio hyväksyi tarkistuksen 1, jolla lisätään periaatteellinen johdanto-osan kappale rahoitusnäkymien noudattamisesta. 3.2. Tarkistus, jonka komissio hyväksyy periaatteessa Komissio hyväksyi tarkistuksen 2 ainoastaan periaatteessa. Tarkistuksessa vaadittu kertomus olisi todellakin perusteltu, koska sen avulla voitaisiin tarkastella täytäntöönpanoa neljän vuoden aikana, joten tarkistuksen tämä osa voidaan hyväksyä ohjelman asianmukaisen hallinnoinnin perusteella. Sen sijaan komissio ei voi hyväksyä, että tämän kertomuksen toimittaminen on edellytyksenä sille, että parlamentti voi käsitellä ehdotusta uudeksi ohjelmaksi (jolloin sitä käsiteltäisiin vasta vuoden 2005 lopussa, vaikka se on tarkoitus esittää vuoden 2004 ensimmäisellä neljänneksellä). Komissio ehdottaa näin ollen johdanto-osan uuden 3 b kappaleen muotoilemista seuraavasti: "On hyödyllistä, että komissio toimittaa kattavan ja yksityiskohtaisen arviointikertomuksen Kulttuuri 2000 -ohjelmasta 31 päivään joulukuuta 2005 mennessä; tämä kertomus voi tarvittaessa tarjota hyödyllisiä tietoja, kun Euroopan parlamentti ja neuvosto käsittelevät tulevaa ehdotusta yhteisön kulttuurialan uudeksi puiteohjelmaksi, jota on tarkoitus esittää vuonna 2004 ja jonka on tarkoitus käynnistyä vuonna 2007." 3.3. Muutettu ehdotus EY:n perustamissopimuksen 250 artiklan 2 kohdan mukaisesti komissio muuttaa ehdotustaan edellä esitetyllä tavalla.